Obert el termini per a demanar les ajudes al lloguer de la Generalitat Valenciana
2025-07-24

Amb l’objectiu d’afavorir l’accés a habitatges en lloguer, així com també facilitar el primer accés als joves, la Generalitat Valenciana ha publicat la informació sobre les ajudes al lloguer per a l’any 2019. Les persones interessades podran sol·licitar aquestes ajudes a partir de l’endemà a la publicació en el DOGV (12 de febrer), fins al 8 de març, inclusivament.

Se subvencionaran rebuts de lloguer des de l’1 de gener fins al 31 de desembre de 2019 i serà requisit obligatori que s’indique, en la sol·licitud, l’elecció de la línia d’ajudes que se sol·licita, si es tracta del lloguer d’habitatge genèric o si es tracta del lloguer per a joves. Aquestes ajudes aconsegueixen fins a un 40% de l’arrendament, amb un màxim de 2.880 euros anuals i pot ser de fins al 50% del lloguer si tots els membres de la unitat de convivència tenen més de 65 anys.

Poden sol·licitar aquestes ajudes les persones titulars d’un contracte d’arrendament, amb duració mínima d’1 any, per a l’habitatge que siga el seu domicili habitual i permanent, que complisquen aquestes condicions: el preu del lloguer ha de ser inferior als límits fixats per a cada municipi, sent en el cas de Burjassot de 480 euros. Els Ingressos de la Unitat de Convivència (IUC), suma dels ingressos de totes les persones que tinguen el seu domicili en aqueix habitatge, no han de superar uns límits prefixats, ingressos inferiors a 3 vegades l’IPREM amb caràcter general i per a poder accedir a les ajudes s’haurà d’acreditar un mínim d’ingressos de 0,3 vegades l’IPREM.

En el cas de la línia de Lloguer Jove, poden sol·licitar les ajudes els titulars d’un contracte d’arrendament menors de 35 anys en el moment de la sol·licitud. L’ajuda de Lloguer Jove és incompatible amb qualsevol altra ajuda destinada a lloguer, mentre que la línia de lloguer genèric no té requisits d’edat, i és compatible amb algunes de les ajudes que puguen tramitar altres organismes, en situacions d’especial vulnerabilitat, la qual cosa haurà d’acreditar-se.

Les sol·licituds es podran presentar telemàticament o de manera presencial, mitjançant formulari emplenat telemàticament, no admetent-se els formularis emplenats d’una altra forma. Amb certificat digital, tota la tramitació es pot fer des de casa, escanejant la documentació exigida en la convocatòria i l'”ANNEX A la SOL·LICITUD DEL PROGRAMA D’AJUDES Al LLOGUER D’HABITATGE. CONVOCATÒRIA 2019″ signat. Si no es disposa de certificat digital, les persones interessades hauran d’emplenar el formulari telemàtic, imprimir el justificant de lliurament i el formulari. Aquest justificant, el formulari signat, l'”ANNEX A la SOL·LICITUD DEL PROGRAMA D’AJUDES Al LLOGUER D’HABITATGE. CONVOCATÒRIA 2019″ signat i la documentació exigida en la convocatòria es presentaran, per registre d’entrada, en els llocs establits en la Llei 39/2015, d’1 d’octubre: oficines PROP, ajuntaments, per correu certificat, i preferentment en les seus dels Serveis Territorials d’Habitatge i Rehabilitació.

Els ajuntaments o mancomunitats podran ajudar, a les persones que ho precisen en la realització dels tràmits i podran presentar sol·licituds telemàticament autoritzats per les persones sol·licitants.

Els grups prioritaris de beneficiaris seran els afectats per desnonament, dació en pagament o execució hipotecària en els últims deu anys; famílies monoparentals, famílies nombroses, dones víctimes de violència de gènere, persones amb diversitat funcional, joves extutelats així com altres col·lectius.

Els dubtes poden resoldre’s en ajudeslloguer@gva.es.